作者:不詳
標題:郊廟歌辭：享太廟樂章：凱安四章
內容:瑟彼瑤爵，亞惟上公。室如屏氣，門不容躬。禮殷其本，樂執其中。聖皇永慕，天地幽通。禮匝三獻，樂遍九成。降循軒陛，仰欷皇情。福與仁合，德因孝明。百年神畏，四海風行。總總幹戚，填填鼓鐘。奮揚爭氣，坐作為容。離若鷙鳥，合如戰龍。萬方觀德，肅肅雍雍。烈祖順三靈，文宗威四海。黃鉞誅群盜，朱旗掃多罪。戢兵天下安，約法人心改。大哉幹羽意，長見風雲在。